钦定古今图书集成/明伦汇编/官常典/第576卷 > 卜颜铁木儿
## 钦定古今图书集成/明伦汇编/官常典/第576卷 > 卜颜铁木儿

按《元史》本传：“卜颜铁木儿，字珍卿，唐兀吾密氏。性明
锐倜傥，早备宿卫，历事武宗、仁宗、英宗。天历初，由太
常署丞拜监察御史，升殿中侍御史，累除大都路达
鲁花赤、都转运盐使、肃政廉访使。由行中书省参知
政事陞左右丞，擢行御史台中丞，遂拜江浙行省平
章政事。至正十二年春，蕲黄贼徐寿辉遣兵陷湖广”，
侵江东、西，诏卜颜铁木儿率军讨之。卜颜铁木儿益
募壮健为兵，得骁勇士三千人，战舰三百艘。时湖广
平章政事也先帖木儿、江西平章政事星吉、江南行
台御史中丞蛮子海牙皆以兵驻太平，宿留不进。卜
颜铁木儿至，乃与俱前。贼方聚丁家洲，官军猝与遇，
奋击败之。遂复铜陵县，擒其贼帅，复池州。遂分遣万
户普贤奴屯阳陵，王建中屯白面渡，闾儿讨无为州，
而自率镇抚不花、万户明安驻池口，以防遏上流，为
之节度。已而江州再陷，星吉死之，蛮子海牙及威顺
王宽彻、普化军俱溃而东。安庆被围益急，遣使来求
援。诸将皆欲自守汛地，卜颜铁木儿曰：“何言之不忠
耶？安庆与池止隔一水，今安庆固守，是其节也，而救
患之义，我其可缓。且上流官军虽溃，然皆百战之馀，
所乏者钱谷器具而已。吾受命总兵，其可视之而不
恤哉！”即大发帑藏以周之，溃军皆大集，而两军之势
复振，安庆之围遂解。十三年三月，贼众复来攻池州，
众且十万，诸县皆应之。卜颜铁木儿会诸将谋曰：“贼
表里连结，若俟其筑垒成而坐食诸县之粟，破之实
难。今新至疲弊，如乘其骄惰，尽锐攻之，则顷刻之间，
功可成矣。”众曰：“诺。”遂分番与战，果大败之，擒其伪帅，
俘斩无算，诸县复平。遂乘胜率舟师以进。五月，与战
于望江，又战小孤山及彭泽，又战龙开河，皆破走之。
进复江州，留兵守之。七月，进兵攻蕲州，擒其伪帅邹
普泰，遂克其城。进兵道士洑，焚其栅扺兰溪口，贼之
巢曰“黄连砦”，又克而歼之。分兵平两巴河，于是江路
始通。十一月，与蛮子海牙、四川行省参知政事哈临
秃、左丞桑秃失里、西宁王牙罕沙军合，而湖广左丞
伯颜不花等军皆会。十二月，分道进攻蕲水县，㧞其
伪都护、伪将相而下四百馀人，徐寿辉仅以身免。以
功，诏赐上尊、黄金带。时丞相脱脱方总戎南征，闻诸
贼皆已破，乃檄伯颜不花征淮东，蛮子海牙守裕溪
口，威顺王还武昌，而卜颜铁木儿独控长江。十六年
六月复以军守池州。十一月卒。卜颜铁木儿持身廉
介，人不敢干以私。其为将，所过不受礼遗宴犒，民不
知有兵。性至孝，幼养于叔父阿术，事之如亲父。常乘
花马，时称为“花马儿平章”云。